
Különböző származású mesterséges táplálékon nevelt gyapjaspille (Lymantria dispar L. 1758) populációk fejlődésbiológiája

Az általunk végzett kísérletben három országból begyűjtött Lymantria dispar populációk leszármazottait vizsgáltuk, melyeket mesterségesen előállított táplálékkal etettünk. A három nemzet populációi különböző tápnövényen növekedtek fel saját hazájukban (az osztrák kocsánytalan tölgyön, a magyar nemesnyáron, a horvát magyaltölgyön), majd a következő nemzedék Pannónia nemesnyáron, míg a 2012-es kísérletben mindhárom populációt ugyanazon speciális táppal etettünk. A kísérlet 2012. április 10-én kezdődött, az Egyetem Rovarkeltetőjében, amely időzített neoncsövekkel (16 óra fény, 8 óra sötétség), klímával és tároló szekrényekkel rendelkezett. A kísérlet során a három nemzet gyapjaspille petecsomóiból választottuk ki 50x2 életképes tojást, amit külön-külön műanyagdobozokba neveltünk fel, miközben az összes stádiumát számon tudtuk tartani, és megfigyeltük az egyedek adott stádiumban töltött napjainak a számát, tömegük gyarapodását, és morfológiai változásukat. A lepkék felnevelését követően az adatokat statisztikai módszerekkel vizsgáltam meg és mind összesítve, mind pedig populációkra és/vagy nemekre lebontva (átlag, szórás, minimum, maximum), majd parametrikus és szükség esetén nonparametrikus kiértékelést is végrehajtottam. A kísérlet során alacsony mortalitást tapasztaltam, s azt állapítottam meg, hogy a mesterséges tápanyag mind a három nemzet gyapjaspille-populációjának ideális étrendnek bizonyult, amit az is bizonyított, hogy a hernyók többsége a hímeknél L5-ben, a nőstényeknél L6-ban bábozódott be. Szignifikáns különbségeket azoknál az értékeknél találtam, ahol valamilyen formában beleszámoltam a tojásállapotban töltött napok számát. Továbbá az L1 stádiumban voltak a napok száma tekintetében nagyobb eltérések, amik később kiegyenlítődtek, s átlagosan 60-65 nap alatt fejlődtek ki a lárvák, amik aztán bebábozódtak. A lárvastádiumokat tehát egy „tál alakú diagrammal” lehetett felírni, ami azt mutatta meg számomra, hogy a leghosszabb időt a hernyó az L1 és a bebábozódás előtti utolsó stádiumban tölti. A bábállapotban átlagosan 19 napot töltöttek az egyedek, mielőtt kikeltek volna.
A három ország populációi között számottevő különbséget nem találtam a gyapjaspillék fejlődésbiológiáját tekintve. Véleményem szerint az egyik meghatározó elem (ami eldönti, hogy kialakul-e a tömegszaporodása az adott területen) mindenképpen a tápnövény, amin fejlődik, s annak összetétele, ami kedvező, illetve kevésbé kedvező lehet a gyapjaspille fejlődése tekintetében.



